Το **Ελληνικό Ίδρυμα Πολιτισμού** ιδρύθηκε το 1992 και αποτελεί πολιτιστικό και εκπαιδευτικό οργανισμό, με έδρα την Αθήνα, ο οποίος στοχεύει στην προώθηση της ελληνικής γλώσσας και του ελληνικού πολιτισμού. Θεμελιωτής του οργανισμού είναι ο Ιωάννης Γεωργάκης ο οποίος ήταν ιδρυτής και πρώτος Πρόεδρος του Ελληνικού Ιδρύματος Πολιτισμού. Ο Γεωργάκης είχε σαν όραμα να ιδρύσει έναν θεσμό για τον ελληνικό πολιτισμό στο εξωτερικό.

Ιστορία
-------

 Το κτίριο του Κέντρου στην Οδησσό της Ουκρανίας.
Η πρώτη οργανωτική δομή του ιδρύματος καθιέρωσε τη λειτουργία ενός διοικητικού συμβουλίου, το οποίο εξέλεγε τον πρόεδρο και τα μέλη του εκτελεστικού συμβουλίου. Από το 1994 και μετά, με διαδοχικές νομοθετικές πράξεις, η δομή του οργανισμού τροποποιήθηκε και το υπουργείο πολιτισμού προτείνει τον πρόεδρο και διορίζει τα μέλη του εκτελεστικού συμβουλίου. 

Το 2002, το ίδρυμα πέρασε υπό την εποπτεία του ελληνικού υπουργείου πολιτισμού, με το Υπουργείου Εξωτερικών να εκπροσωπείται στο διοικητικό συμβούλιο του ιδρύματος από τον επικεφαλής της διεύθυνσης εκπαιδευτικών και πολιτιστικών θεμάτων του υπουργείου, ενώ και το Υπουργείο Παιδείας έχει έναν εκπρόσωπο. Το 2014 έγινε η συγχώνευση ανάμεσα στο Εθνικό Κέντρο Βιβλίου και το Ελληνικό Ίδρυμα Πολιτισμού. Το Εθνικό Κέντρο για το Βιβλίο ήταν υπεύθυνο για την εφαρμογή της εθνικής πολιτικής για την προώθηση του βιβλίου. Εκδότες, συγγραφείς, μεταφραστές, βιβλιοθηκονόμοι και βιβλιοπώλες συμμετείχαν ενεργά στις προσπάθειες του Εθνικού Κέντρου Βιβλίου. Μέσω της απορρόφησης του Εθνικού Κέντρου Βιβλίου από το Ελληνικό Ίδρυμα Πολιτισμού, το ίδρυμα είναι υπεύθυνο για τη διοργάνωση της διεθνούς έκθεσης βιβλίου της Θεσσαλονίκης.

Από την ίδρυσή του, το διοικητικό συμβούλιο του Ελληνικού Ιδρύματος Πολιτισμού έχει επικεντρώσει τις προσπάθειες του στην ίδρυση γραφείων στο εξωτερικό, θεωρώντας αυτή τη πράξη σαν σημαντική βοήθεια στην προσπάθεια του να προωθήσει και να αναπτύξει τον ελληνικό πολιτισμό στο εξωτερικό. Το Ίδρυμα έχει γραφεία στις εξής πόλεις του εξωτερικού: Ουάσιγκτον Π.Κ. Πεκίνο, Αλεξάνδρεια, Βελιγράδι, Βερολίνο, Βουκουρέστι, Λευκωσία, Λονδίνο, Οδησσός, Σόφια και Τεργέστη. Σε ορισμένα από αυτά τα γραφεία παραδίδονται μαθήματα ελληνικών.

Το Ίδρυμα είναι επικεφαλής του ελληνικού δικτύου του Ιδρύματος Άνα Λιντ για την Ευρωμεσογειακή Συνεργασία και τον Διάλογο μεταξύ Πολιτισμών. Επίσης, το ίδρυμα αποτελεί μέλος της Ένωσης Εθνικών Ινστιτούτων Πολιτισμού της Ευρωπαϊκής Ένωσης.

Τα κεντρικά γραφεία του Ιδρύματος βρίσκονται στην παλαιά κατοικία του Πρόδρομου Μποδοσάκη στο Παλαιό Ψυχικό.

Σήμερα, το Ίδρυμα πραγματοποιεί διάφορες δραστηριότητες για την προώθηση του ελληνικού πολιτισμού. Παράλληλα, από το 2014 το ίδρυμα διοργανώνει την πενθήμερη Διεθνή Πολιτιστική Ακαδημία, και λαμβάνει χώρα σε περιοχές με σημασία στην ελληνική ιστορία όπως η Αρχαία Ολυμπία. Η Ακαδημία έχει στόχο να αποτελέσει σημείο συνάντησης ερευνητών, διπλωματών και εκπροσώπων του πολιτισμού, των μέσων ενημέρωσης, των τεχνών, κ.ά.

Ιδιόκτητα μουσεία του ιδρύματος
-------------------------------

Το Ίδρυμα έχει δώσει σημαντικό βάρος στους ιστορικούς και πολιτιστικούς δεσμούς που υπάρχουν μεταξύ της Ελλάδας και των παραπλήσιων χωρών. Το Ίδρυμα κατέχει το μουσείο Καβάφη στην Αλεξάνδρεια και το Μουσείο της Φιλικής Εταιρείας στην Οδησσό, τα μόνα ελληνόκτητα μουσεία εκτός Ελλάδας.

 Φιλική Εταιρεία - τραπεζαρία
Το Μουσείο Καβάφη ήταν πρωτοβουλία του Κωστή Μοσκώφ. Το μουσείο ιδρύθηκε το 1992. Το μουσείο βρίσκεται στο σπίτι του Καβάφη. Το εσωτερικό του σπιτιού έχει ανακαινιστεί και βελτιωθεί με λεπτομέρεια ώστε να δίνει στον επισκέπτη την ατμόσφαιρα της εποχής του Καβάφη. Τα εκθέματα του μουσείου καταγράφουν τη ζωή και το έργο του ποιητή.

### Μουσείο Φιλικής Εταιρείας

Το Μουσείο Φιλικής Εταιρείας ιδρύθηκε το 1979. Από το 1994 βρίσκεται στην σημερινή έδρα του, στο κτίριο όπου ιδρύθηκε η Φιλική Εταιρεία.

Στην τριετία ανάμεσα στο 1991 και το 1993 το Ελληνικό Ίδρυμα Πολιτισμού αποκατέστησε το μουσείο της Φιλικής Εταιρείας, βοηθούμενο από ιδιώτες, το Μουσείο Περιφερειακής Ιστορίας της Οδησσού και μουσεία από την Ελλάδα.

Παραπομπές
----------

1. ↑  «Hellenic Foundation for Culture board members resign | Athens News». Athensnews.gr. 8 Φεβρουαρίου 2012. Αρχειοθετήθηκε από το πρωτότυπο στις 17 Φεβρουαρίου 2012. Ανακτήθηκε στις 26 Ιουλίου 2012.
2. ↑  IRIS Magazine, Foundation for Hellenic Culture, Issue 1-2 1993, page 19
3. ↑  Presidential Decree 199/92, Official Journal of the State A93/5.6.92 as was amended by Presidential decree 290/93.
4. ↑  Official Journal of the State A33/26.2.02 Presidential Decree 31
5. ↑  Ανασυγκρoτείται το Ελληνικό Ίδρυμα Πολιτισμού, 14/01/2014, Vima Newspaper Online edition,
6. ↑  12η Διεθνής Έκθεση Βιβλίου Θεσσαλονίκης, 21.04.2015, kathimerini newspaper, online edition,
7. ↑  «Ελληνικο Ιδρυμα Πολιτισμου -». *www.hfc.gr*. Αρχειοθετήθηκε από το πρωτότυπο στις 28 Ιανουαρίου 2016. Ανακτήθηκε στις 27 Οκτωβρίου 2017.
8. ↑  «Greece - Anna Lindh Foundation». *www.annalindhfoundation.org*. Ανακτήθηκε στις 27 Οκτωβρίου 2017.
9. ↑  «EUNIC - European Union National Institutes for Culture». *athens.eunic-online.eu*. Αρχειοθετήθηκε από το πρωτότυπο στις 19 Φεβρουαρίου 2015. Ανακτήθηκε στις 27 Οκτωβρίου 2017.
10. ↑  Σελλά, Όλγα. «Νέα εποχή στο Ελληνικό Ιδρυμα Πολιτισμού». *www.kathimerini.gr*. Ανακτήθηκε στις 17 Σεπτεμβρίου 2022.
11. ↑  «Το Ελληνικό Ίδρυμα Πολιτισμού διοργανώνει την δεύτερη Διεθνή Πολιτιστική Ακαδημία». *HuffPost Greece*. 31 Αυγούστου 2015. Ανακτήθηκε στις 17 Σεπτεμβρίου 2022.
12. ↑  «Εθνικό Κέντρο Βιβλίου / Σύγχρονοι Έλληνες συγγραφείς». *www.ekebi.gr*. Αρχειοθετήθηκε από το πρωτότυπο στις 24 Σεπτεμβρίου 2021. Ανακτήθηκε στις 11 Δεκεμβρίου 2015.
13. ↑  «Cavafy Museum - Hellenic Foundation for Culture». *hfc-worldwide.org*. 10 Νοεμβρίου 2014. Ανακτήθηκε στις 27 Οκτωβρίου 2017.
14. ↑  Iris Magazine, Issue 1-2 1993, Hellenic Foundation for Culture, page 33

Εξωτερικοί σύνδεσμοι
--------------------

* Επίσημος ιστότοπος

|  |  |
| --- | --- |
| 

|  |
| --- |
| * Πύλη:Γλώσσα
* Πύλη:Πολιτισμός
* Πύλη:Ελλάδα
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 167693912
* ISNI: 0000 0001 2156 9456
* BNF: cb16670809s (data)

 |

 |